เงินบาทเปิด 30.33/35 บาท
ธนาคารซีไอเอ็มบีไทย รายงาน เงินบาทเปิด 30.33/35 แนวโน้มยังอ่อนค่าต่อจากความกังวลเศรษฐกิจในยุโรป
29 พ.ย. 2553

ธนาคารซีไอเอ็มบีไทย รายงาน เงินบาทเปิด 30.33/35 แนวโน้มยังอ่อนค่าต่อจากความกังวลเศรษฐกิจในยุโรป
นักบริหารเงินจากธนาคารซีไอเอ็มบีไทย เปิดเผยว่า เงินบาทเปิดตลาดเช้านี้อยู่ที่ระดับ 30.33/35 บาท/ดอลลาร์ อ่อนค่าลงจากเย็นวันศุกร์ที่ปิดตลาดที่ระดับ 30.18/20 บาท/ดอลลาร์
แนวโน้มวันนี้เงินบาทยังมีโอกาสอ่อนค่าได้ต่อ โดยเป็นสาเหตุจากความกังวลต่อสถานการณ์ความขัดแย้งระหว่างเกาหลีเหนือกับเกาหลีใต้ ส่งผลให้เงินสกุลในภูมิภาคเอเชียปรับตัวอ่อนค่าลงเมื่อเทียบกับดอลลาร์ ขณะที่ปัจจัยเรื่องความกังวลต่อเศรษฐกิจของไอร์แลนด์ และสหภาพยุโรปยังมีผลต่อนักลงทุนด้วยเช่นกัน ระยะนี้เงินยูโรจึงอ่อนค่าลงมากเมื่อเทียบกับดอลลาร์สหรัฐเช่นกัน
ส่วนความเคลื่อนไหวของค่าเงินสกุลหลักช่วงเปิดตลาดเช้านี้ เงินเยนอยู่ที่ระดับ 84.12/17 เยน/ดอลลาร์ ส่วนเงินยูโรอยู่ที่ระดับ 1.3184/3191 ดอลลาร์/ยูโร
นักบริหารเงิน คาดว่า ทิศทางการเคลื่อนไหวของเงินบาทวันนี้มีโอกาสปรับตัวอ่อนค่าต่อ มองกรอบไว้ที่ 30.30-30.40 บาท/ดอลลาร์ และน่าจะยังอ่อนค่าตามทิศทางสกุลเงินอื่นในภูมิภาค ขณะที่ปัจจัยเรื่องการตัดสินคดียุบพรรคประชาธิปัตย์อาจมีผลต่อการอ่อนค่าของเงินบาทได้บ้าง แต่ทั้งนี้ไม่ได้เป็นปัจจัยหลักเพราะนักลงทุนยังให้ความสำคัญกับปัจจัยต่างประเทศมากกว่า